My kind het AGHS (ADHD) - Jou Gesin | Solidariteit WêreldJou Gesin | Solidariteit Wêreld
Tuis › Artikels › My kind het AGHS (ADHD)
Hoe help 'n mens jou kind as jy self sukkel om AGHS (aandaggebrek-hiperaktiwiteitsindroom) te verstaan? Daar is hope inligting aanlyn beskikbaar, maar dit is nie altyd maklik verstaanbaar nie.
Onoplettendheid, hiperaktiwiteit en impulsiwiteit is die sleutelkenmerke van AGHS. Dit is normaal by alle kinders om soms onoplettend en ooraktief te wees en om onnadenkend op die ingewing van die oomblik te handel, maar by kinders met AGHS is hierdie soort gedrag meer intens en kom dit ook meer dikwels voor.
Om met dié versteuring gediagnoseer te word, moet 'n kind ses maande lank of langer die simptome daarvan toon en dit boonop in 'n erger graad hê as ander kinders van dieselfde ouderdom.
By kinders met simptome van onoplettendheid kan:
Hul aandag maklik afgelei word;
Hulle kan nie klein besonderhede opmerk nie;
Hulle kan dinge vergeet en dikwels van een aktiwiteit na die ander oorskakel;
Hulle kan dit moeilik vind om op een ding te konsentreer;
Hulle kan ná slegs 'n paar minute verveeld raak met een taak, tensy hulle met iets besig is wat hulle rêrig geniet;
As leerlinge kan hulle probleme hê met die voltooiing en inlewering van tuiswerk, en hulle verloor ook maklik dinge soos potlode of geskrewe opdragte wat hulle nodig het om hul take of bedrywighede te voltooi;
Dit lyk of hulle nie luister wanneer daar met hulle gepraat word nie;
Hulle lewe dikwels in 'n dwaal en kan maklik verward raak;
Hulle kan nie inligting so gou en akkuraat verwerk as andere nie;
Hulle sukkel om opdragte uit te voer.
Die hele tyd op hul stoele rondskuif;
Strykdeur praat en praat;
Rondhardloop en raak aan of speel met alles wat hulle voor hulle sien;
Sukkel om stil te sit aan tafel, in die skool en tydens die voorlees van stories;
Gedurig aan die beweeg wees;
Sukkel om take of bedrywighede uit te voer wat stilte vereis.
Baie ongeduldig wees;
Onbehoorlike opmerkings uitblaker;
Emosies toon sonder om dit te beteuel en optree sonder om die gevolge in ag te neem;
Dit moeilik vind om op dinge te wag wat hulle wil hê of om hul beurt af te wag wanneer speletjies gespeel word;
Dikwels gesprekke of ander bedrywighede onderbreek.
Dit kan lyk of dromers oplet omdat hulle so stil is, terwyl hulle in werklikheid in 'n ander wêreld verkeer. En kinders met die hiperaktiewe en impulsiewe vorms van AGHS kan as rakkers beskou word wat bloot emosionele en dissiplinêre probleme het.
BELANGRIK: Die diagnose moet deur 'n professionele persoon, wat opgelei is in die uitkenning en behandeling van AGHS gedoen word. Doeltreffende behandeling is beskikbaar.
Hoe hanteer jy 'n kind met AGHS in die klaskamer?
Dr. S.T. Potgieter, 'n geregistreerde sielkundige wat in Bellville praktiseer, gee 'n paar riglyne vir die onderwyser in die klaskamer.
Die hantering van 'n kind met AGHS:
Dit is nooit maklik om hierdie kinders te hanteer nie.
Hulle benodig kalm, deurlopende een-tot-een-aanmoediging. Dit is moeilik in 'n klas met baie kinders, maar probeer tog soveel as wat jy kan om dit te bewerkstellig.
Kinders met AGHS hou van eenvormigheid en standvastigheid. Skep 'n struktuur en roetine wat deurlopend dieselfde bly. Hierdie kinders sukkel met verandering.
Wees ferm en tog ook buigsaam. Weet wanneer om die kind alleen te los.
Probeer om die kind voor in die klas, tussen kinders wat kalm en rustig is, te laat sit.
Tafel- en sitplekreëlings: Laat die kind vorentoe na die onderwyser toe kyk.
Oogkontak met die kind is belangrik.
Instruksies moet eenvoudig, duidelik en met oogkontak gegee word.
Maak min reëls, maar pas dit toe. Herinner die kind gereeld aan wat die reëls is. Spesiale reëls kan vir die AGHS-kind ingestel word, maar dit moet privaat bespreek en hanteer word.
Leer die kind om volgens 'n lysie te werk, om te "check" en te beplan.
Gebruik 'n les-raamwerk wat die kind verstaan. AGHS-kinders is vergeetagtig en ongeorganiseerd, en 'n raamwerk kan hul denke orden.
Leer die AGHS-kind hoe om sy tyd te organiseer.
Dit is moeilik om 'n AGHS-kind se aandag te behou. Doen dit deur sleutelwoorde, verskeidenheid, en kort, stap-vir-stap-instruksies, en opdragte wat kort en tot die punt is.
Kinders moet gehelp word om georganiseerd te bly en opdragte uit te voer. Bly elke dag by dieselfde roetine, van opstaantyd tot slaaptyd. Organiseer deur 'n plek vir elke ding te hê en elke ding op sy plek te hou, soos klere en speelgoed. Wees duidelik en ferm. Kinders met AGHS het konsekwente reëls nodig wat hulle kan verstaan en volg.
Prys of beloon die kind wanneer reëls nagekom word. Hierdie kinders word dikwels gekritiseer en hulle verwag dan ook om kritiek te ontvang. Let egter spesiaal op na goeie gedrag – en moenie daardie spreekwoordelike klop op die skouer vergeet nie.